**Tájékoztató a „Nyári diákmunka 2025.”**

**központi munkaerőpiaci program indításáról**

**I. A programindítás indokai**

A fiatalkori inaktivitás csökkentésére, a korai munkatapasztalat- és munkajövedelem-szerzés elősegítésére a 2013-2024-as években elindított „Nyári diákmunka” program (a továbbiakban: program) a 2025. évben ismét meghirdetésre kerül.

**Hosszú távú célunk, hogy a diákok az elméleti tudásukat a gyakorlatban tökéletesítsék, és ehhez hozzájárul a program keretében történő munkatapasztalat-szerzés.** A 2024. évben megvalósultaknak megfelelően a mezőgazdaság, a turizmus és vendéglátás, valamint az erdőgazdálkodás területén is lehetőséget biztosítunk a program keretében diákok foglalkoztatására.

1. A program célja

A program – prevenciós jelleggel – már diákkorban elő kívánja segíteni a fiatalok munkához jutását és ezzel a **korai munkatapasztalat-szerzés** mellett a jövedelemszerzés lehetőségét is biztosítja. A munka révén szerzett korai sikerélmény **elősegíti a** későbbi **munkaszocializációs folyamatot is.**

A program továbbá lehetőséget kínál a diákok kötelező szakmai gyakorlatának teljesítésére is.

1. A program célcsoportja

A program célcsoportjába azok a fiatalok tartoznak, akik:

* 16 – 25 év közötti nappali tagozaton tanuló diákok[[1]](#footnote-1),
* szolgáltatást kérőként kérték nyilvántartásba vételüket,
* foglalkoztatásra irányuló, vagy vállalkozási jogviszonnyal nem rendelkeznek.

1. A program elemei
   1. **Foglalkoztatást elősegítő szolgáltatások**

A járási hivatal a program keretében a szolgáltatást kérőként regisztrált diákok számára **munkaerőpiaci információt nyújt**. Ezt követően a beérkezett munkaerőigények alapján az esélyegyenlőségi szempontok figyelembevételével **munkaközvetítést végez** a sikeres elhelyezkedés érdekében.

* 1. Bértámogatás

A programban a diákok csak az Mt. hatálya alá tartozó munkaviszonyban foglalkoztathatóak, ennek megfelelően bértámogatás kizárólag a munkaviszony keretében történő foglalkoztatáshoz nyújtható.

1. A program struktúrája, a támogatás mértéke

**A program két pillérre épül:**

1. **Önkormányzati diákmunka:** A programban a foglalkoztatást biztosító és így támogatható munkáltató a területi, települési önkormányzat és önkormányzati alaptevékenységet végző intézménye, továbbá egyházi jogi személy lehet.
2. **Diákmunka a mezőgazdaság, a turizmus és a vendéglátás, valamint az erdőgazdálkodás területén:** A korábbi évek gyakorlatának megfelelően a mezőgazdaság, a turizmus és vendéglátás, valamint az erdőgazdálkodás területén is lehetőség nyílik a program keretében diákok idényjellegű foglalkoztatására.

***1. pillér: Önkormányzati diákmunka***

A program keretében a munkaadók számára a célcsoportba tartozó személyek munkaviszonyban történő foglalkoztatása esetén bértámogatásként **a munkabér összegének 100 %-a kerül** megtérítésre.

A program keretében **legfeljebb 2 hónap időtartamra, maximum napi 6 órás foglalkoztatás** támogatható. A támogatás megállapítása során havi munkabérként a szakképzettséget igénylő munkakör esetében 261.600 Ft/fő/hó, szakképzettséget nem igénylő munkakör esetében pedig 218.100 Ft/fő/hó összeg vehető figyelembe. A napi 6 óránál rövidebb munkaidőben történő foglalkoztatás esetén a támogatási összeg arányosan csökken.

***2. pillér: Diákmunka a mezőgazdaság, a turizmus és a vendéglátás, valamint az erdőgazdálkodás területén***

A program keretében a munkaadók számára a célcsoportba tartozó személyek munkaviszonyban történő alkalmazása esetén **legfeljebb napi 8 órás foglalkoztatás támogatható.** Bértámogatásként a munkabér összegének **75 %-a kerül megtérítésre** **legfeljebb 2 hónap időtartamra**.

Jelen megoldással ugyanúgy napi 6 órás foglalkoztatást támogatunk 100%-ban, mint az önkormányzati diákmunka esetében. A mezőgazdasági, turisztikai és vendéglátási, valamint az erdőgazdálkodási területen történő munkavégzés legfeljebb napi 8 órában került meghatározásra, ezzel ösztönző hatást kívánunk elérni, továbbá azt, hogy a vállalkozások is vállaljanak részt a költségek viselésében.

Ennek megfelelően a támogatás megállapítása során havi munkabérként a szakképzettséget igénylő munkakör esetében 261.600 Ft/fő/hó, szakképzettséget nem igénylő munkakör esetében pedig 218.100 Ft/fő/hó összeg vehető figyelembe – előbb említettek szerinti – arányos része. A napi 8 óránál rövidebb munkaidőben történő foglalkoztatás esetén a támogatási összeg arányosan csökken.

1. A támogatás időtartama

A program 2025. június 16. napjától 2025. augusztus 31. napjáig tart. 2025. június 16. napjától lehetőségük nyílik a diákoknak, hogy regisztráltassák magukat, míg a tényleges foglalkoztatásra 2025. július 1. napjától kerülhet sor.

1. A program megvalósítója

A programot a Nemzetgazdasági Minisztérium koordinálása mellett az állami foglalkoztatási szerv hatáskörében eljáró fővárosi és vármegyei kormányhivatalok és az állami foglalkoztatási szerv hatáskörében eljáró járási hivatalok valósítják meg.

1. A program forrása, költsége

A program keretében nyújtott támogatások forrását a Nemzetgazdasági Minisztérium biztosítja a Nemzeti Foglalkoztatási Alap foglalkoztatási alaprész 2025. évi központi kerete terhére. **A program összköltsége 4,5 milliárd Ft.**

1. A programtól várt eredmények

A program elsősorban preventív jelleggel kerül indításra, kifejezetten csak a nyári időszakra. Várt eredmény: a fiatalok korai munkatapasztalathoz juttatása, munkajövedelem-szerzés biztosítása, a munkasiker révén a jövőbeli inaktivitás megelőzése, továbbá munkaerő biztosítása a munkaerőhiányos területekre.

A programmal kapcsolatos bővebb tájékoztatás a területileg illetékes állami foglalkoztatási szervként eljáró járási hivatalnál érhető el.

1. 16 éves az a diák, aki a tényleges foglalkoztatásakor már betöltötte a 16. életévét. [↑](#footnote-ref-1)